सफेद बाल, गंजापन, रूसी, जैसी समस्याओं से छुटकारा पाने के लिए अपनाएं घरेलू नुस्खे
गर्मियों में बालों को शाइनी बनाने और रूसी, सफेद बाल, गंजापन जैसी बालों की समस्याओं से छुटकारा पाने के आसान घरेलू उपाय बता रही हैं ब्यूटी एक्सपर्ट शहनाज हुसैन।
बालों को काले, घने, लंबे और चमकदार बनाने के लिए आप आसान घरेलू नुस्खों का उपयोग कर सकते हैं। गर्मियों में बालों में पसीना, बदबू और एक्स्ट्रा ऑयल बढ़ने लगता है। इस मौसम में बालों को खास देखभाल की जरूरत होती है। गर्मियों में बालों को शाइनी बनाने और रूसी, सफेद बाल, गंजापन जैसी बालों की समस्याओं से छुटकारा पाने के आसान घरेलू उपाय बता रही हैं ब्यूटी एक्सपर्ट शहनाज हुसैन।
गर्मियों में ऐसे करें बालों की देखभाल 
गर्मियों में हफ्ते में दो से तीन बार बाल धोएं। बाल ऑयली हैं तो इससे ज्यादा बार भी धो सकती हैं। इससे बालों से पसीने की बदबू नहीं आएगी और बाल हेल्दी नजर आएंगे।
समर में बालों को महकाएं 
इसके लिए इस्तेमाल की हुई चायपत्ती को फिर से पर्याप्त पानी में उबाल लें। पानी को छान कर ठंडा कर लें। इसमें एक नींबू का रस मिलाएं। बालों में शैम्पू करने के बाद आखिर में इस पानी से बाल धोएं।
एक मग पानी में एक नींबू का रस और आधा कप गुलाब जल मिलाएं। शैम्पू के बाद आखिर में इस पानी से बाल धोएं। इससे आपको ठंडक का एहसास मिलेगा, बालों से एक्स्ट्रा ऑयल निकल जाएगा और बालों से भीनी खुशबू आएगी।
बालों का झड़ना रोकें
गर्मियों में नीम के पत्तों से बाल धोना फायदेमंद है। इसके लिए नीम के पत्तों का पेस्ट बनाकर बालों पर लगाएं। फिर बाल धो लें। ऐसा नियमित रूप से करने से बालों का झड़ना बंद होता है और स्कैल्प पर होने वाले पिंपल्स से भी छुटकारा मिलता है।
करी पत्ते का पेस्ट बनाकर बालों में लगाएं। आधे घंटे बाद धो लें। करी पत्ते में एंटीऑक्सिडेंट और कई पोषक तत्व होते हैं, जो बालों का झड़ना रोकते हैं और उन्हें जड़ से मजबूत बनाते हैं।
डैंड्रफ से पाएं छुटकारा 
रूसी हो गई है तो शैम्पू करने से पहले स्कैल्प पर दही से मसाज करें। इसे बालों पर 15 मिनट लगा रहने दें। फिर बाल धो लें। आपको रूसी से राहत मिलेगी।
डैंड्रफ के कारण बाल झड़ना, खुजली जैसी समस्याएं होने लगती हैं। बालों में रूसी हो गई है, तो इससे छुटकारा पाने के लिए टमाटर का पेस्ट बनाकर स्कैल्प पर लगाएं। आधे घंटे रहने दें, फिर बाल धो लें। डैंड्रफ से छुटकारा पाने का ये आसान घरेलू नुस्उखा है।
चिपचिपे बालों को शाइनी बनाएं 
ऑयली बालों और डैंड्रफ से छुटकारा पाने के लिए नारियल, तिल या जैतून का तेल गर्म करें और रात को रूई की मदद से स्कैल्प पर लगाएं। डैंड्रफ के गुच्छे हटाने के लिए तेल लगाते समय धीरे से रगड़ें। तेल को रात भर लगा रहने दें। सुबह एक नींबू का रस स्कैल्प पर लगाएं और आधे घंटे बाद बालों को धो लें।
बालों को सफेद होने से बचाएं 
बाल सफेद हो रहे हैं तो घरेलू उपाय आजमाएं। आंवले के पाउडर को रात भर पानी में भिगो दें। सुबह इस पानी को छान लें। इस पानी से सिर घोने से बालों का असमय सफेद होना रुकता है, साथ ही बाल काले-घने-मुलायम बनते हैं।
ड्राई-डैमेज बालों के लिए घरेलू उपाय 
दोमुंहे, ड्राई और डैमेज बालों के लिए 2 बड़े चम्मच शहद, एक बड़ा चम्मच तिल का तेल और एक अंडे की जर्दी लें। इन्हें एक साथ मिलाएं और स्कैल्प और बालों पर लगाएं। प्लास्टिक शावर कैप पहनने से मदद मिलेगी। आधे घंटे बाद बालों को धो लें।
बाल बहुत ज्यादा ड्राई हो गए हैं तो अंडे की जर्दी में थोड़ा सा दूध मिलाएं और शैंपू से आधे घंटे पहले बालों में लगाएं। रूखे बालों के लिए यह एक बेहतरीन उपचार है। इससे बाल सॉफ्ट और शाइनी दिखते हैं।
डैमेज बालों की चमक बढ़ाने के लिए दो चम्मच सिरके में एक चम्मच ग्लिसरीन और एक अंडा मिलाकर अच्छी तरह फेंट लें। इसे बालों में लगाएं और हल्की मसाज करें। बालों को धोने से पहले प्लास्टिक शावर कैप पहनें और इसे आधे घंटे के लिए लगा रहने दें। यह हेयर पैक बालों को मुलायम बनाता है और उनकी चमक बढ़ाता है।
आम के गूदे को बालों में भी लगाया जा सकता है। यह विटामिन ए और सी से भरपूर होता है। यह बालों को पोषण देता है और डीप कंडीशनिंग भी करता है। रूखे और डैमेज बालों के लिए यह एक बेहतरीन पैक है। इसके लिए आम के गूदे को बालों में लगाएं। इसे 20 से 30 मिनट तक लगा रहने दें और फिर सादे पानी से धो लें।
शैम्पू करने के बाद बालों को दूध से धो लें और 5 मिनट के लिए छोड़ दें। फिर सादे पानी से धो लें। ऐसा करने से बालों को पोषण मिलता है और उनकी चमक बढ़ती है।
गर्मियों में भी तेल लगना जरूरी 
कई लोग गर्मियों में बालों में तेल नहीं लगाते। ऐसा करने से बाल रूखे और बेजान हो जाते हैं। गर्मियों में भी हफ्ते में एक बार हॉट ऑयल थेरेपी लें।
इसके लिए तिल या जैतून के तेल को गर्म करके बालों में लगाएं। यदि बाल ड्राई और डैमेज हो गए हैं, तो नारियल या बादाम का तेल लगाया जा सकता है।
बालों में तेल लगाते समय उंगलियों से हल्का प्रेशर देते हुए स्कैप की मसाज करें। यह फॉलिकल्स में ब्लड सर्कुलेशन को बेहतर बनाने में मदद करता है। फिर गर्म तौलिये को बालों पर लपेटें। आधे घंटे बाद शैम्पू कर लें। ऐसा करने से गर्मियों में बाल रूखे नहीं होते और उनकी चमक बढ़ती है।